b"\n_START_ARTICLE_\nGugenheimo muziejus\n_START_PARAGRAPH_\nSolomono R. Gugenheimo muziejus\xc2\xa0\xe2\x80\x93 modernaus meno muziejus, \xc4\xafsteigtas 1937\xc2\xa0m. rytiniame Niujorke. Tai yra \xc5\xbeinomiausias i\xc5\xa1 Solomon R. Guggenheim fondui priklausan\xc4\x8di\xc5\xb3 ir jo valdom\xc5\xb3 muziej\xc5\xb3. Tai vienas \xc5\xbeinomiausi\xc5\xb3 muziej\xc5\xb3 Niujorke.\n_START_SECTION_\nIstorija\n_START_PARAGRAPH_\n1929\xe2\x80\x931930\xc2\xa0m. b\xc5\xabdamas \xc5\xa1e\xc5\xa1iasde\xc5\xa1imties met\xc5\xb3 am\xc5\xbeiaus, turtingas Amerikos pramonininkas Solomon R. Guggenheim prad\xc4\x97jo kolekcionuoti svarbi\xc5\xb3 modernizmo avangardist\xc5\xb3 toki\xc5\xb3, kaip Vasilij Kandinsky, Paul Klee, ir Marc Chagall darbus. Naujomis meno srov\xc4\x97mis j\xc4\xaf sudomino vokie\xc4\x8di\xc5\xb3 meninink\xc4\x97 ir teoretik\xc4\x97 Hilla Rebay (baronien\xc4\x97 Hilla Rebay von Ehrenwiesen). 1930\xc2\xa0m. Rebay supa\xc5\xbeindino Guggenheim'\xc4\x85 su Vasily Kandinsky\xe2\x80\x99iu jo studijoje Dessau mieste ir Guggenheim \xc4\xafsigijo kelet\xc4\x85 tapybos darb\xc5\xb3; v\xc4\x97liau nusipirko dar daugiau nei 150 Kandinsky\xe2\x80\x99io darb\xc5\xb3._NEWLINE_1930\xc2\xa0m. S. Guggenheim\xe2\x80\x99o did\xc4\x97janti kolekcija buvo eksponuojama jo apartamentuose Plaza vie\xc5\xa1butyje Niujorke. Nedidel\xc4\x97s naujai \xc4\xafsigyt\xc5\xb3 darb\xc5\xb3 parodos rengtos ir eksponuotos vie\xc5\xa1ai. Rebay sureng\xc4\x97 didel\xc4\x97s s\xc4\x97km\xc4\x97s sulaukusi\xc4\x85 parod\xc4\x85 pavadint\xc4\x85 Solomon R. Guggenheim\xe2\x80\x99o ne\xc2\xa0\xe2\x80\x93 objektin\xc4\x97s tapybos kolekcija, kuri\xc4\x85 nuomojo ir siunt\xc4\x97 eksponuoti \xc4\xaf skirtingus JAV miestus._NEWLINE_1937\xc2\xa0m. \xe2\x80\x9emeno skatinimui, \xc5\xa1vietimui, propagavimui ir visuomen\xc4\x97s lavinimui\xe2\x80\x9c \xc4\xafkurtas Solomon R. Guggenheim\xe2\x80\x99o fondas._NEWLINE_1939\xc2\xa0m. i\xc5\xa1nuomotose patalpose atidarytas \xe2\x80\x9ene\xc2\xa0\xe2\x80\x93 objektin\xc4\x97s\xe2\x80\x9c tapybos muziejus, kuriame buvo eksponuojami JAV ir Europos abstrakcionist\xc5\xb3 darbai._NEWLINE_1943 m. Solomon ir Rebay u\xc5\xbesak\xc4\x97 gars\xc5\xb3 architekt\xc4\x85 Frank Lloyd Wright suprojektuoti pastat\xc4\x85, tinkant\xc4\xaf nuolatinei kolekcijos ekspozicijai. Penkiolika met\xc5\xb3 Wright vyst\xc4\x97 projekt\xc4\x85 nupie\xc5\xa1damas apie 700 eskiz\xc5\xb3 ir parengdamas net \xc5\xa1e\xc5\xa1is skirtingus darbo br\xc4\x97\xc5\xbeini\xc5\xb3 variantus. Fondas \xc4\xafsigijo \xc5\xbeem\xc4\x97s, ta\xc4\x8diau d\xc4\x97l pokarin\xc4\x97s ekonomin\xc4\x97s kriz\xc4\x97s ir infliacijos statyb\xc5\xb3 prad\xc4\x97ti nesiry\xc5\xbeo._NEWLINE_1952\xc2\xa0m. Rebay atsistatydino i\xc5\xa1 direktor\xc4\x97s pareig\xc5\xb3. Pagerbiant \xc4\xafk\xc5\xabr\xc4\x97jo, mirusio 1949\xc2\xa0m. vard\xc4\x85, meno erdv\xc4\x97 pervadinta \xc4\xaf Solomon R. Guggenheim\xe2\x80\x99o muziej\xc5\xb3. Muziejaus, vadovaujamo naujo direktoriaus James Johnson Sweeney, kryptis \xc5\xa1iek tiek pasikeit\xc4\x97 ir kolekcija buvo papildyta skulptori\xc5\xb3, toki\xc5\xb3, kaip Constantin Br\xc3\xa2ncu\xc5\x9fi darbais, netelpan\xc4\x8diais \xc4\xaf 'ne\xc2\xa0\xe2\x80\x93 objektinio' meno kategorij\xc4\x85._NEWLINE_1959\xc2\xa0m. spalio 21 d., \xc5\xa1e\xc5\xa1i m\xc4\x97nesiai po Wright\xe2\x80\x99o mirties, naujasis muziejus buvo atidarytas. Naujasis pastatas susilauk\xc4\x97 prie\xc5\xa1taring\xc5\xb3 komentar\xc5\xb3\xc2\xa0\xe2\x80\x93 vieni teig\xc4\x97, es\xc4\x85 tai gra\xc5\xbeiausias JAV pastatas, nebandantis u\xc5\xbego\xc5\xbeti eksponuojam\xc5\xb3 darb\xc5\xb3 svarbos, tuo tarpu kiti tikino, jog architektas suprojektavo sau paminkl\xc4\x85._NEWLINE_1992\xc2\xa0m. pastatytas a\xc5\xa1tuoni\xc5\xb3 auk\xc5\xa1t\xc5\xb3 priestatas ir po trejus metus trukusios renovacijos v\xc4\x97l atidarytas pagrindinis muziejaus korpusas.\n_START_SECTION_\nMenininkai\n_START_PARAGRAPH_\nMuziejuje eksponuojamos nuolatin\xc4\x97s ir kei\xc4\x8diamos kolekcijos. Nuolatin\xc4\x97je ekspozicijoje\xc2\xa0\xe2\x80\x93 ankstyv\xc5\xb3j\xc5\xb3 modernist\xc5\xb3, toki\xc5\xb3, kaip Vasilij Kandinsky, Piet Mondrian, Paul Klee, Georges Braque, Marc Chagall, v\xc4\x97lyvesn\xc4\x97s kartos meninink\xc5\xb3, toki\xc5\xb3, kaip Robert Mapplethorpe, Jeff Koons ir kt. darbus. Muziejus taip pat eksponuoja XIX\xc2\xa0\xe2\x80\x93 XX a. garsenybi\xc5\xb3 Vincent van Gogh, Pablo Picasso, Paul Gauguin darbus.\n_START_SECTION_\nArchitekt\xc5\xabra\n_START_PARAGRAPH_\nGugenheim\xe2\x80\x99o muziej\xc5\xb3 garsina ne tik kolekcijos, bet ir pastato architekt\xc5\xabra._NEWLINE_1943\xc2\xa0m. projekto kurator\xc4\x97 Hilla Rebay savo lai\xc5\xa1ke architektui ra\xc5\xa1\xc4\x97: \xe2\x80\x9eman reikia kovotojo, erdv\xc4\x97s myl\xc4\x97tojo, agitatoriaus, bandytojo ir i\xc5\xa1min\xc4\x8diaus\xe2\x80\xa6 noriu dvasios \xc5\xa1ventov\xc4\x97s, paminklo!\xe2\x80\x9c Projekto eiga i\xc5\xa1sivyst\xc4\x97 \xc4\xaf sud\xc4\x97ting\xc4\x85 kov\xc4\x85, prie\xc5\xa1pasta\xc4\x8diusi\xc4\x85 architekt\xc4\x85 prie\xc5\xa1 jo klientus, miesto vald\xc5\xbei\xc4\x85, meninink\xc5\xb3 sluoksnius ir vie\xc5\xa1\xc4\x85j\xc4\x85 nuomon\xc4\x99. Guggenheim ir Wright abu nesulauk\xc4\x97 galerijos realizacijos. Galutinis pasiekimas, byloja ne tik apie architekto F. L. Wright\xe2\x80\x99o genialum\xc4\x85, bet taip pat apie laikme\xc4\x8dio ir steig\xc4\x97j\xc5\xb3 nuotykio ir eksperimento paie\xc5\xa1kas._NEWLINE_Wright nelaik\xc4\x97 Niujorko palankiu miestu galerijos statyboms, jis sak\xc4\x97: \xe2\x80\x9egal\xc4\x97\xc4\x8diau pasi\xc5\xablyti kelet\xc4\x85 kit\xc5\xb3 geid\xc5\xbeiam\xc5\xb3 pasaulio viet\xc5\xb3 \xc5\xa1io didingo muziejaus statyboms, bet teks pabandyti Niujork\xc4\x85.\xe2\x80\x9c Wright laik\xc4\x97 Niujork\xc4\x85 per tankiai u\xc5\xbestatytu, gyvenamu ir nepalankiu kokybi\xc5\xa1kos architekt\xc5\xabros atsiradimui._NEWLINE_Architektas sek\xc4\x97 kliento program\xc4\x85, pie\xc5\xa1damas eskizus tik\xc4\x97tinose 36-oje, 54-oje gatv\xc4\x97se ir Park Avenue (visos Manhattan\xe2\x80\x99e), taip pat Riverdale, Bronx\xe2\x80\x99o rajone. D\xc4\x97l Centrinio parko artumo buvo pasirinkta dabartinis Penktosios aveniu sklypas, tarp 88-osios ir 89-osios gatvi\xc5\xb3. Pagrindinis vietos privalumas buvo s\xc4\x85lygin\xc4\x97 ramyb\xc4\x97 nuo miesto kam\xc5\xa1\xc4\x8di\xc5\xb3 ir triuk\xc5\xa1mo._NEWLINE_Gamta ne tik apsaugojo pastat\xc4\x85 nuo Niujorko triuk\xc5\xa1mo, bet taip pat u\xc5\xbedav\xc4\x97 naujojo statinio nuotaik\xc4\x85, inspiravo jo formas. Guggenheim\xe2\x80\x99o muziejus yra Wright\xe2\x80\x99o bandym\xc5\xb3 \xc4\xafk\xc5\xabnyti organini\xc5\xb3 form\xc5\xb3 plasti\xc5\xa1kum\xc4\x85 architekt\xc5\xabroje rezultatas. Jis atmest\xc4\x97 konvencionalus muziejaus cirkuliacijos principas ir pasi\xc5\xabl\xc4\x97 i\xc5\xa1virk\xc5\xa1\xc4\x8dio zigurato schem\xc4\x85. Prad\xc5\xbeioje lankytojai liftu pakeliami \xc4\xaf pastato vir\xc5\xa1\xc5\xb3 ir i\xc5\xa1 \xc4\x8dia pradeda malon\xc5\xb3 leidim\xc4\x85s\xc4\xaf i\xc5\xa1tisine rampa \xc5\xbeemyn. Galerijos suskaidytos tarsi citrusinio vaisiaus membranos\xc2\xa0\xe2\x80\x93 atskirtos, ta\xc4\x8diau tarpusavyje susijusios. Atvira centrin\xc4\x97 rotunda sudar\xc4\x97 galimyb\xc4\x99 lankytojams steb\xc4\x97ti eksponuojamus k\xc5\xabrinius skirtingu kampu ir nuotoliu._NEWLINE_Kai kurie \xc5\xbemon\xc4\x97s, ypatingai menininkai, kritikavo Wright'\xc4\x85 u\xc5\xbe muziejaus projekt\xc4\x85, kurio i\xc5\xa1rai\xc5\xa1ka galinti nustelbti jame eksponuojam\xc5\xb3 darb\xc5\xb3 svarb\xc4\x85. Wright ra\xc5\xa1\xc4\x97: \xe2\x80\x9ePrie\xc5\xa1ingai, tai yra nenutr\xc5\xabkstama pastato ir tapybos darbo vienov\xc4\x97, nuostabi simfonija, iki \xc5\xa1iol neegzistavusi meno pasaulyje.\xe2\x80\x9c_NEWLINE_1992\xc2\xa0m. prie muziejaus pristatytas u\xc5\xbe pirmin\xc4\xaf korpus\xc4\x85 auk\xc5\xa1tesnis, sta\xc4\x8diakampio formos bok\xc5\xa1tas. Priestatas projektuotas architekt\xc5\xb3 kompanijos Gwathmey Siegel and Associates Architects. 2007\xe2\x80\x932008\xc2\xa0m. muziejo rekonstrukcijai numatyta skirti $29 mln. \xc5\xa0\xc4\xaf projekt\xc4\x85 taip pat remia Niujorko miesto ir Niujorko valstijos vald\xc5\xbeios. Darbus planuojama baigti v\xc4\x97lyv\xc4\x85 2008\xc2\xa0m. pavasar\xc4\xaf.\n_START_SECTION_\nFilialai\n_START_PARAGRAPH_\n1990\xc2\xa0m. pabaigoje S. R. Gugenheim muziejaus at\xc5\xa1akos spar\xc4\x8diai \xc4\x97m\xc4\x97 plisti kitose pasaulio vietose. 1971\xc2\xa0m. kolekcininko dukter\xc4\x97\xc4\x8dia Peggy Guggenheim, Venecijos Did\xc5\xbeiojo kanalo aik\xc5\xa1t\xc4\x97je esant\xc4\xaf pastat\xc4\x85\xc2\xa0\xe2\x80\x93 muziej\xc5\xb3 padovanojo miestui. Kitas Gugenheim\xe2\x80\x99o muziejus 2002\xc2\xa0m. baigtas statyti Ispanijos Bilbao mieste, tai gerokai l\xc5\xabkes\xc4\x8dius pranok\xc4\x99s projektas\xc2\xa0\xe2\x80\x93 iki \xc5\xa1iol jis sutraukia vir\xc5\xa1 milijono lankytoj\xc5\xb3 kasmet. Kiti muziejaus filialai buvo atidaryti Berlyne ir Las Vegas, ta\xc4\x8diau nusl\xc5\xabg\xc4\x99s Niujorke esan\xc4\x8dio muziejaus lankomumas po rugs\xc4\x97jo 11-osios i\xc5\xa1puoli\xc5\xb3 2001\xc2\xa0m. sustabd\xc4\x97 Gugenheimo pl\xc4\x97tr\xc4\x85._NEWLINE_Muziejaus filialai: Guggenheim Bilbao, Peggy Guggenheim Collection Venice, Deutsche Guggenheim Berlin, Guggenheim Hermitage Museum Las Vegas. Statomas muziejus Abu Dabyje.\n_START_SECTION_\nMuziejaus filialo projektas Vilniuje\n_START_PARAGRAPH_\n2003\xc2\xa0m. spal\xc4\xaf tuometinis Vilniaus miesto meras Art\xc5\xabras Zuokas New York\xe2\x80\x99e susitiko su Guggenheim\xe2\x80\x99o muziejaus direktoriumi Thomas Krens ir dom\xc4\x97josi galimyb\xc4\x97mis steigti pana\xc5\xa1\xc5\xb3 \xc5\xa1iuolaikinio meno muziej\xc5\xb3 Vilniuje. 2006\xc2\xa0m. Vilniaus miesto delegacijos vizito Sankt Peterburge metu aptarta galimyb\xc4\x97 Vilniuje atidaryti bendr\xc4\x85 Guggenheim\xe2\x80\x99o ir Ermita\xc5\xbeo muziej\xc5\xb3 filial\xc4\x85. 2007\xc2\xa0m. \xc4\xaf Vilni\xc5\xb3 buvo pakviesti trys pasaulinio garso architektai\xc2\xa0\xe2\x80\x93 Zaha Hadid, Massimiliano Fuksas ir Daniel Libeskind, u\xc5\xbesakyti pirminiai projektiniai pasi\xc5\xablymai. Numatytas projekto biud\xc5\xbeetas buvo apie 300 mln. lit\xc5\xb3; projekt\xc4\x85 planuota finansuoti i\xc5\xa1 valstyb\xc4\x97s biud\xc5\xbeeto._NEWLINE_Muziejaus projektas susilauk\xc4\x97 prie\xc5\xa1taring\xc5\xb3 atgarsi\xc5\xb3 visuomen\xc4\x97je. 2007\xc2\xa0m. Lietuvos Architekt\xc5\xb3 S\xc4\x85junga (Architektai prof. Vytautas Br\xc4\x97dikis, prof. Vytautas Di\xc4\x8dius) i\xc5\xa1vie\xc5\xa1ino atvir\xc4\x85 lai\xc5\xa1k\xc4\x85, kuriame kelti klausimai d\xc4\x97l esamos prie\xc5\xa1taros tarp ypatingai didelio naujo projekto biud\xc5\xbeeto ir labai menkai finansuot\xc5\xb3 Lietuvos kult\xc5\xabros institucij\xc5\xb3._NEWLINE_2008\xc2\xa0m. baland\xc4\xaf \xc5\xa1e\xc5\xa1i\xc5\xb3 nari\xc5\xb3 komisija (Mikhail Piotrovsky, Thomas Krens, Peter Schmal, Gintaras \xc4\x8caikauskas, Gediminas Kirkilas, bei Juozas Imbrasas) geriausiu i\xc5\xa1rinko architekt\xc4\x97s Z. Hadid projekt\xc4\x85. 2008\xc2\xa0m. gegu\xc5\xbe\xc4\x99 Lietuvos Vyriausyb\xc4\x97s strateginio planavimo komiteto pos\xc4\x97dyje pritarta muziejaus Vilniuje k\xc5\xabrimui. 2008\xc2\xa0m. liep\xc4\x85 sudaryta darbo grup\xc4\x97, kuriai vadovavo Vyriausyb\xc4\x97s kancleris Valdemaras Sarapinas ir iki rugs\xc4\x97jo 1 d. buvo pavesta i\xc5\xa1nagrin\xc4\x97ti muziejaus statybos ir i\xc5\xa1laikymo klausimus; \xc5\xa1\xc4\xaf Gedimino Kirkilo Vyriausyb\xc4\x97s sprendim\xc4\x85 kritikavo Vilniaus miesto meras Juozas Imbrasas teig\xc4\x99s, jog art\xc4\x97jant \xc5\xa1ildymo sezonui svarbiau pasir\xc5\xabpinti ne nauju muziejumi, bet senais daugiabu\xc4\x8diais._NEWLINE_2009\xc2\xa0m. saus\xc4\xaf Vilniaus miesto meras Juozas Imbrasas ir savivaldyb\xc4\x97s taryba atmet\xc4\x97 teritorijos greta Baltojo tilto koncepcij\xc4\x85 su anks\xc4\x8diau si\xc5\xablytu Hermitage/Guggenheim Vilnius muziejumi, bei Jono Meko vizuali\xc5\xb3j\xc5\xb3 men\xc5\xb3 galerija."